Beitbrug-skandaal byt al dieperFoto: Henk Kruger/African News Agency(ANA) Drie portefeuljekomitees van die parlement het die Beitbrug-omgewing in Limpopo die afgelope naweek besoek en na ’n in loco-inspeksie bevind die omstrede nuwe grensdraad aldaar is substandaard, met die besteding wat as “geldmors” bestempel is. Die staande komitee oor openbare rekeninge (Skoor), die portefeuljekomitee oor binnelandse sake en die portefeuljekomitee oor openbare werke het die besoek meegemaak. Die bevindings verhoog die druk op die minister van openbare werke, Patricia de Lille, om te bedank, want dit is sy wat op 16 Maart vanjaar opdrag gegee het dat ’n maatskappy kragtens die destyds nie-bestaande regulasies aangestel word om die werk te doen. Die portefeuljekomitees het tydens hul besoek aan Beitbrug bevind die nuwe grensheining van sowat 40 km is nie volgens spesifikasies opgerig nie. Die vorige grensdraad, wat meer as dertig jaar gelede opgerig is, is in ’n beter toestand as die nuwe een. Wat die nuwe een betref is die rolle doringdraad vir die heining byvoorbeeld te ver oopgesper om doeltreffend te wees. Die direkteur-generaal van openbare werke, adv. Sam Vukela, en 14 amptenare van die departement is reeds geskors hangende ’n ondersoek. De Lille meen egter haar hande is skoon omdat geen geld in haar bankrekeninge oorbetaal is nie.